Rakkomandazzjoni tal-Parlament Ewropew lill-Kunsill dwar il-ġlieda kontra t-traffikar tal-persuni - approċċ integrat u proposti għal pjan ta' azzjoni (2006/2078(INI))



Official Journal 314 E , 21/12/2006 P. 0355 - 0365



P6_TA(2006)0498 Ġlieda kontra l-ittraffikar tal-persuni Rakkomandazzjoni tal-Parlament Ewropew lill-Kunsill dwar il-ġlieda kontra t-traffikar tal-persuni — approċċ integrat u proposti għal pjan ta' azzjoni (2006/2078(INI)) Il-Parlament Ewropew, - wara li kkunsidra l-proposta għal rakkomandazzjoni lill-Kunsill ta' Barbara Kudrycka f'isem il-grupp PPE-ED dwar il-ġlieda kontra l-ittraffikar tal-persuni — approċċ integrat u proposti għal pjan ta' azzjoni (B6-0613/2005), - wara li kkunsidra d-Dikjarazzjoni Universali tad-Drittijiet tal-Bniedem ta' l-1948, b'mod speċjali l-Artikoli 4 u 5 li jenfasizzaw li l-kummerċ ta' l-iskjavi għandu jkun ipprojbit fil-forom kollha tiegħu, - wara li kkunsidra d-Dikjarazzjoni ta' Beijing tar-Raba' Konferenza Dinjija tan-NU dwar in-Nisa, issegwitu ta' Beijing+5 u +10 u r-riżoluzzjoni tiegħu ta' l- 10 ta' Marzu 2005 dwar is-segwitu tal-Pjattaforma għal Azzjoni tar-Raba' Konferenza Dinjija dwar in-Nisa (Beijing + 10) [1], - wara li kkunsidra l-Konvenzjoni ta' l-1989 tan-NU dwar id-Drittijiet tat-Tfal, b'mod partikulari l-Artikoli 1, 7, 32, 34 u 35 tagħha u l-Protokoll mhux obbligatorju għall-Konvenzjoni dwar id-Drittijiet tat-Tfal dwar il-bejgħ ta' tfal, il-prostituzzjoni tat-tfal u l-pornografija tat-tfal, partikolarment l-Artikolu 3 tiegħu, - wara li kkunsidra l-Konvenzjoni tan-NU ta' l-1979 dwar l-Eliminazzjoni ta' Kull Forma ta' Diskriminazzjoni kontra l-Mara [2] (CEDAW), l-aktar l-Artikoli 5 u 6 tagħha, - wara li kkunsidra l-Protokoll ta' Palermo tan-NU ta' l-2000 għall-Prevenzjoni, it-Trażżin u l-Ikkastigar tat-Traffikar tal-Persuni, speċjalment tan-Nisa u tat-Tfal, sabiex tissupplimenta l-Konvenzjoni tan-NU kontra l-Kriminalità Tranżnazzjonali Organizzata, - wara li kkunsidra l-Konvenzjoni Nru 29 ta' l-Organizzazzjoni Internazzjonali tax-Xogħol li tikkonċerna xogħol sfurzat jew obbligatorju (1930) u l-Konvenzjoni Nru 183, li tikkonċerna l-projbizzjoni u lazzjoni immedjata għall-eliminazzjoni ta' l-agħar forom ta' tħaddim tat-tfal, adottata mill-konferenza waqt is-sebgħa u tmenin sessjoni tagħha (1999), - wara li kkunsidra r-Rapport Globali ta' l-ILO 2005 bit-titlu "Alleanza Globali Kontra x-Xogħol Sfurzat" bħala segwitu tad-Dikjarazzjoni ta' l-ILO dwar il-Prinċipji u d-Drittijiet Fundamentali fuq il-post taxxogħol 2005, - wara li kkunsidra r-Rapport ta' l-2004 tad-Dipartiment ta' l-Affarijiet Barranin Amerikan dwar "ir-rabta bejn il-prostituzzjoni u t-traffikar ta' persuni għal sfruttament sesswali" [3], - wara li kkunsidra l-Konvenzjoni Ewropea ta' l-1997 dwar id-Drittijiet tal-Bniedem u l-Bijomediċina u l- Artikolu 22 tal-Protokoll Adizzjonali ta' l-2002 li jikkonċerna it-Trapjant ta' Organi u Tessuti li Joriġinaw mill-Bniedem, - wara li kkunsidra l-Konvenzjoni tal-Kunsill ta' l-Ewropa dwar Azzjoni kontra t-Traffikar tal-Bnedmin, adottata mill-Kumitat tal-Ministri fit- 3 ta' Mejju 2005, - wara li kkunsidra r-Rapport tal-Kunsill ta' l-Ewropa dwar is-Sitwazzjoni tal-Kriminalità Organizzata 2005 — Iffukar fuq it-theddida tal-kriminalità ekonomika, - wara li kkunsidra r-Rakkomandazzjoni 1611/2003 tal-Kunsill ta' l-Ewropa dwar it-traffikar ta' organi fl- Ewropa, - wara li kkunsidra l-Karta tad-Drittijiet Fundamentali ta' l-Unjoni Ewropea [4], b'mod partikulari l-Artikoli 1, 3, 4, 5 u 6 tagħha, - wara li kkunsidra d-Dikjarazzjoni ta' Brussell dwar il-Prevenzjoni u l-Ġlieda kontra t-Traffikar tal-Persuni, adottata fl- 20 ta' Settembru 2002 fil-Konferenza Ewropea dwar il-Prevenzjoni u l-Ġlieda kontra t- Traffikar tal-Persuni — Sfida Globali għas-Seklu 21, - wara li kkunsidra l-programm ta' l-Aja [5] dwar il-libertà, is-sigurtà u l-ġustizzja, li jistieden lill-Kunsill u lill-Kummissjoni sabiex jiżviluppaw pjan dwar l-aħjar prattiki, standards u mekkaniżmi fil-ġlieda kontra t-traffikar, - wara li kkunsidra l-Konklużjonijiet tal-Kunsill dwar it-Traffikar tal-Persuni ta' l-2725 laqgħa tal-Kunsill għall-Ġustizzja u l-Intern li saret fis- 27 u fit- 28 ta' April 2006 [6], - wara li kkunsidra d-Deċiżjoni ta' Qafas tal-Kunsill 2002/629/JHA tad- 19 ta' Lulju 2002 dwar il-ġlieda kontra t-traffikar tal-persuni [7], - wara li kkunsidra d-Deċiżjoni ta' Qafas tal-Kunsill 2004/68/JHA tat- 22 ta' Diċembru 2003 dwar lesplojtazzjoni sesswali tat-tfal u l-pornografija bit-tfal [8], - wara li kkunsidra d-Direttiva tal-Kunsill 2004/81/KE tad- 29 ta' April 2004 dwar il-permess ta' residenza maħruġ lil ċittadini ta' pajjiżi terzi li huma vittmi tat-traffikar ta' persuni jew li kienu s-suġġett ta' azzjoni biex tiġi ffaċilitata l-immigrazzjoni illegali, li jikkoperaw ma' l-awtoritajiet kompetenti [9], - wara li kkunsidra r-Rapport mill-Kummissjoni lill-Kunsill u lill-Parlament Ewropew, ibbażat fuq l-Artikolu 10 tad-Deċiżjoni ta' Qafas tal-Kunsill tad- 19 ta' Lulju 2002 dwar il-ġlieda kontra t-traffikar talpersuni (COM(2006)0187), - wara li kkunsidra l-pjan ta' l-UE dwar l-aħjar prattiki, standards u proċeduri għall-ġlieda u l-prevenzjoni tat-traffikar tal-persuni [10] (il-"Pjan ta' Azzjoni"), - wara li kkunsidra l-komunikazzjoni tal-Kummissjoni tat- 18 ta' Ottubru 2005 bit-titolu "Il-Ġlieda kontra t-traffikar tal-persuni — approċċ integrat u proposti għal pjan ta' azzjoni" (COM(2005)0514), - wara li kkunsidra r-riżoluzzjoni tiegħu tas- 17 ta' Jannar 2006 dwar strateġiji għall-prevenzjoni tat-traffikar tan-nisa u tfal li huma vulnerabbli għall-esplojtazzjoni sesswali [11], - wara li kkunsidra r-riżoluzzjoni tiegħu tad- 19 ta' Mejju 2000 dwar il-komunikazzjoni mill-Kummissjoni lill-Kunsill u lill-Parlament Ewropew dwar azzjonijiet ulterjuri fil-ġlieda kontra t-traffikar ta' nisa [12], - wara li kkunsidra r-rapport u r-rakkomandazzjonijiet tat- 22 ta' Diċembru 2004 tal-Grupp ta' Esperti dwar it-Traffikar tal-Persuni, imwaqqaf fl-2003 mill-Kummissjoni, - wara li kkunsidra l-programmi DAPHNE sabiex tiġi miġġielda l-vjolenza kontra t-tfal, żgħażagħ u nisa [13], - wara li kkunsidra r-rapporti ta' l-Europol dwar it-traffikar tal-persuni, b'mod partikulari r-Rapport tiegħu ta' l-2005 dwar il-Kriminalità Organizzata fl-UE [14], - wara li kkunsidra l-Linji Gwida ta' l-UNICEF dwar il-Ħarsien tad-Drittijiet tat-Tfal Vittmi tat-Traffikar (2003) u l-Gwida ta' Riferenza dwar il-Ħarsien tad-Drittijiet tat-Tfal Vittmi tat-Traffikar fl-Ewropa (2006), - wara li kkunsidra l-Artikoli 114(3) u 94 tar-Regoli ta' Proċedura tiegħu, - wara li kkunsidra r-rapport tal-Kumitat għal-Libertajiet Ċivili, il-Ġustizzja u l-Intern u l-opinjonijiet tal- Kumitat għall-Affarijiet Barranin, il-Kumitat għall-Impjiegi u l-Affarijiet Soċjali u l-Kumitat għad-Drittijiet tan-Nisa u l-Ugwaljanza bejn is-Sessi (A6-0368/2006), A. billi t-traffikar tal-persuni huwa forma moderna ta' skjavitù, reat serju u vjolazzjoni serja tad-drittijiet fundamentali tal-bniedem u tirriduċi lin-nies għal stat ta' dipendenza minħabba theddid, vjolenza u umiljazzjoni, B. billi t-traffikar tal-persuni huwa problema globali li sseħħ 'il ġewwa mill-fruntieri nazzjonali u li wkoll taqsamhom, irrispettivament minn jekk pajjiż ikunx tan-nisel, ta' tranżitu jew ta' destinazzjoni, u jikklassifika bħala wieħed mill-aktar forom ta' attivitajiet tal-kriminalità organizzata internazzjonali li jħallu qligħ; C. billi, skond il-Kunsill ta' l-Ewropa, it-traffikar tal-persuni jirrappreżenta t-tielet l-akbar sors ta' dħul għallkriminalità organizzata [15], D. billi l-miżuri meħuda s'issa sabiex jitnaqqas it-traffikar tal-persuni ma tawx riżultati f'terminu ta' tnaqqis fin-numru ta' vittmi; billi, għall-kuntrarju, it-traffikar tal-persuni huwa l-aktar attività kriminali li qed tikber [16] b'ħeffa meta mqabbla ma' forom oħra ta' kriminalità organizzata fl-UE; E. billi għaldaqstant huwa meħtieġ li jkunu stipulati miri ċari u speċifiċi bħalma hija r-riduzzjoni ta' lgħadd tal-vittmi tat-traffikar tal-bnedmin bin-nofs matul l-għaxar snin li ġejjin, għalkemm l-għan primarju għandu jkun li jiġi eliminat kompletament u mingħajr dewmien dan it-tip ta' reat, F. billi ħames Stati Membri għadhom ma rratifikawx il-Konvenzjoni Internazzjonali tan-Nazzjonijiet Uniti kontra l-Kriminalità Organizzata Transnazzjonali, ħames Stati Membri ma rratifikawx il-Protokoll għall- Prevenzjoni, t-Trażżin u l-Ikkastigar tat-Traffikar ta' Persuni, Speċjalment tan-Nisa u t-Tfal, li jissupplimenta din il-Konvenzjoni, għaxar Stati Membri ma rratifikawx il-Protokoll mhux Obbligatorju għall- Konvenzjoni dwar id-Drittijiet tat-Tfal li jitratta dwar il-bejgħ ta' tfal, il-prostituzzjoni tat-tfal, u l-pornografija bit-tfal, u Stat Membru wieħed biss irratifika l-Konvenzjoni tal-Kunsill ta' l-Ewropa dwar Azzjoni kontra t-Traffikar tal-Persuni, G. billi t-traffikar ta' persuni ma jitwettaqx biss għal skop ta' sfruttament sesswali, iżda wkoll għal sfruttament tax-xogħol, adozzjonijiet illegali, skjavitu domestiku sfurzat, bejgħ ta' organi, li jfisser li l-ġlieda kontra t-traffikar għandha tmur ferm lil hinn mill-ġlieda kontra l-prostituzzjoni sfurzata u għandha tqis il-forom kollha ta' sfruttament u oppressjoni relatati, H. billi t-traffikar tal-persuni mhux bilfors huwa reat li huwa speċifiku għall-ġeneru, peress li l-irġiel, u b'mod partikulari s-subien, huma wkoll vittmi ta' sfruttament sesswali u tax-xogħol; billi madankollu, il-biċċa l-kbira tal-vittmi tat-traffikar xorta waħda huma nisa u bniet, I. billi n-nisa u t-tfal huma partikolarment vulnerabbli u għalhekk għandhom riskju akbar li jispiċċaw vittmi tat-traffikar, J. billi l-vittmi tat-traffikar, li bosta minnhom huma minorenni, jiġu esposti għal vjolenza u abbuż fiżiku u psikoloġiku, jiġu miċħuda lilhom id-dinjità, il-libertà mill-iskjavitù, mit-tortura u minn trattament inuman u degradanti ieħor, is-sigurtà tal-persuna, il-libertà taċ-ċaqliq u d-drittijiet tax-xogħol, u billi ta' spiss isibu ruħhom f'relazzjoni ta' dipendenza fuq it-traffikanti tagħhom li tkun sfurzata u mhux mixtieqa; K. billi, minkejja l-fatt li skond il-Konvenzjoni tan-NU dwar id-Drittijiet tat-Tfal, kull wild għandu jkun irreġistrat minnufuħ wara li jitwieled, skond il-UNICEF [17] aktar minn nofs it-twelidiet fil-pajjiżi li qed jiżviluppaw — eskluża ċ-Ċina — ma jiġux irreġistrati (aktar minn 50 miljun wild); billi dawn it-tfal "inviżibbli", flimkien ma' miljuni ta' orfni u tfal tat-triq, huma l-aktar vulnerabbli għat-traffikar, u jsiru priża faċli għall-adozzjoni illegali jew għall-użu fil-kummerċ ta' l-organi tal-bniedem; billi l-konflitti, iddiżastri u s-sitwazzjonijiet ta' wara l-konflitti u d-diżastri bl-istess mod jesponu t-tfal għal riskji akbar ta' sfruttament fit-traffikar tal-persuni, L. billi l-kawżi ta' l-immigrazzjoni illegali huma differenti minn dawk li jikkawżaw it-traffikar tal-persuni u għaldaqstant dawn il-kwistjonijiet għandhom jitqiesu separatament, M. billi r-"Rapport dwar it-Traffikar tal-Persuni (2005)" tad-Dipartiment ta' l-Affarijiet Barranin Amerikan wera li mis-600,000 sa 800,000 ruħ li huma stmati li huma ttraffikati fis-sena, bejn wieħed u ieħor 80 % huma nisa u bniet, N. billi l-biċċa l-kbira tan-nisa u l-bniet ittraffikati huma suġġetti għal tipi differenti ta' sfruttament, b'mod partikulari l-isfruttament sesswali, li huwa l-iskop ewlieni tat-traffikar, xogħol sfurzat u t-traffiku ta' lorgani, O. billi r-rapport ta' l-ILO ta' l-2005 [18] jistima li 80 % tal-vittmi tat-traffikar huma nisa u bniet; billi rrapport jagħti stima wkoll li bejn 40 % u 50 % tal-vittmi kollha huma tfal; billi, skond ir-rapport, 56 % tal-vittmi speċifikament fix-xogħol sfurzat huma nisa u bniet; billi 98 % ta' dawk ittraffikati għall-isfruttament sesswali huma nisa u bniet, P. billi l-industrija tas-sess hija bbażata fuq il-prinċipju tal-provvista u d-domanda; billi r-rapport ta' l-2003 ta' l-Organizzazzjoni Internazzjonali tal-Migrazzjoni jirrikonoxxi li "m'hemmx dubju li ż-żjieda fiddomanda mill-konsumatur hija waħda mill-fatturi li jikkontribwixxu għall-fenomenu tax-xogħol sfurzat fl-industrija tas-sess", Q. billi r-rapport tar-Rapporteur Speċjali tan-NU dwar l-aspetti tad-drittijiet tal-bniedem tal-vittmi tat-traffikar tal-persuni, speċjalment nisa u tfal, bit-titlu "L-integrazzjoni tad-drittijiet tal-bniedem tan-nisa u lperspettiva tal-ġeneru" jgħid li "filwaqt li d-drittijiet tal-bniedem tan-nisa u tat-tfal huma mkasbra millħafna forom tat-traffikar, it-traffikar għal skopijiet ta' sess huwa tip partikolari ta' traffikar li fih iddrittijiet tan-nisa u tat-tfal huma mkasbra proprju minħabba l-fatt li huma nisa u tfal", R. billi l-aċċess għas-suq tax-xogħol ta' l-UE huwa kkumplikat u saħansitra ristrett u rregolat wisq, filwaqt li fl-istess ħin hemm domanda ċara għax-xogħol, liema fatturi jwasslu għall-immigrazzjoni illegali, kuntrabandu u traffikar, S. billi t-trattament tal-kwistjoni tal-provvista tas-servizzi hija prijorità politika għolja; billi l-eżistenza ta' sfruttament tax-xogħol ta' spiss hija ferm ittollerata mill-opinjoni pubblika, T. billi d-domanda fl-UE għal ħaddiema li jingħataw ħlas baxx, li m'għandhomx dokumenti u li jkunu ġwejda, tikkontribwixxi għall-kummerċ illegali tat-traffikar tal-persuni; billi l-eżistenza ta' dawn il-ħaddiema tista' tniżżel l-ispejjeż iżda tagħmel dan a skapitu tad-dinjità tal-bniedem u billi ddgħajjef l-istandards tax-xogħol, il-miżuri ta' saħħa u sikurezza, il-pagi ġusti u d-dħul lokali u/jew statali peress li ma jitħallsux taxxi u kontribuzzjonijiet soċjali; U. billi l-profitti għoljin mit-traffikar tal-persuni ta' spiss huma rriċiklati ("maħsula"), u jagħmlu possibbli attivitajiet kriminali organizzati oħra, inklużi r-rikatt u l-frodi u jippermettu 'l dawk responsabbli li jiksbu setgħat ekonomiċi, soċjali jew anke politiċi illeġittimi, V. billi d-domanda għal servizzi mogħtija minn persuni ttraffikati, pereżempju d-domanda minn irġiel li jixtiequ jixtru jew li jixtru nisa u tfal għal skopijiet ta' sess, flimkien mal-faqar, l-esklużjoni soċjali u nnuqqas ta' alternattivi vijabbli ta' xogħol deċenti, hija l-forza ewlenija li tmexxi t-traffikar tal-persuni, u jekk ma jissaħħux ir-rieda politika u l-isforz komuni sabiex titnaqqas din id-domanda, jkun kważi impossibbli li jitwaqqaf jew saħansitra li jitnaqqas b'mod sostanzjali t-traffikar [19], W. billi n-nuqqas ta' prospetti ekonomiċi u soċjali sostenibbli, il-livelli għoljin ta' qgħad u l-biża' ta' faqar dejjem jikber f'ċerti pajjiżi ta' oriġini, flimkien mal-livell ta' żvilupp ekonomiku u soċjali li hemm fl- Ewropa, jikkontribwixxu għal ambjent li jagħmilha faċli li organizzazzjonijiet tal-kriminalità japprofittaw mit-traffikar; X. billi t-tisħiħ ta' l-infurzar tal-liġi billi jiġu kkriminalizzati t-traffikanti responsabbli u dawk intermedjarji huwa aspett kruċjali tal-ġlieda kontra t-traffikar; billi l-infurzar tal-liġi għandu jinkludi wkoll il-possibilità li jiġu kkunfiskati l-introjti tal-kriminalità; billi huwa meħtieġ li jissaħħu l-ispezzjonijiet ta' l-impjiegi, inkluż l-ikkastigar ta' l-isfruttament tax-xogħol u l-impjieg illegali; billi l-ħolqien ta' netwerk ta' spezzjonijiet nazzjonali ta' l-impjiegi, li jarmonizza l-ikkastigar ta' l-isfruttament tax-xogħol jista' jwassal għal tnaqqis f'dawn ir-reati; billi, sabiex ikunu żgurati l-investigazzjoni effettiva u l-prosekuzzjoni tal-każijiet ta' traffikar, ikun meħtieġ li jitwaqqfu unitajiet mgħammra u mħarrġa b'mod speċjali fi ħdan il-pulizija nazzjonali u l-uffiċji tal-prosekuturi, Y. billi l-identifikazzjoni b'ħeffa tal-vittmi hija kruċjali fil-ġlieda kontra t-traffikar, 1. Jindirizza dawn ir-rakkomandazzjonijiet lill-Kunsill: Qafas legali u infurzar tal-liġi a) it-traffikar tal-persuni għandu jkun miġġieled permezz ta' approċċ ta' politika koerenti (politika ta' migrazzjoni, ta' ġeneru, ta' impjiegi, soċjali, ta' żvilupp, esterna, ta' viċinanza u ta' ħruġ ta' viżi) u lkriminalizzazzjoni sussegwenti, li talanqas jilħaq l-istandards tal-leġiżlazzjoni ta' l-UE b'konformità mad-Deċiżjoni ta' Qafas 2002/629/JHA; b) jistieden lill-Komunità Ewropea sabiex tiffirma u tirratifika l-Konvenzjoni tal-Kunsill ta' l-Ewropa dwar Azzjoni kontra t-Traffikar tal-Bnedmin mill-aktar fis; iħeġġeġ lill-Kummissjoni sabiex mingħajr aktar dewmien tagħti bidu għall-proċedura interna li tippermetti lill-Komunità Ewropea li tiffirma u tirratifika din il-konvenzjoni; u bl-istess mod jitlob lill-Kunsill sabiex jieħu d-deċiżjoni li jiffirma u jirratifika l-Konvenzjoni, c) il-Kummissjoni u l-Istati Membri għandhom jadottaw strateġija sabiex jimplimentaw il-Pjan ta' Azzjoni; d) il-Kunsill u l-Istati Membri għandhom isaħħu l-approċċ ibbażat fuq id-drittijiet tal-bniedem, l-ugwaljanza bejn is-sessi, u ffukat fuq il-vittmi, billi jwettqu l-Pjan ta' Azzjoni; e) jikkunsidra li huwa meħtieġ approċċ antidiskriminatorju kontra t-traffikar apparti approċċ ibbażat fuq id-drittijiet tal-bniedem u li, għaldaqstant, ir-referenzi għall-ugwaljanza u n-nondiskriminazzjoni huma kritiċi; f) jekk ikunu għadhom m'għamlux dan, l-Istati Membri għandhom jirratifikaw u jimplimentaw il-Konvenzjonijiet internazzjonali rilevanti kollha, inklużi l-Konvenzjoni tan-NU kontra l-Kriminalità Organizzata Transnazzjonali, il-Protokoll għall-Prevenzjoni, it-Trażżin u l-Ikkastigar tat-Traffikar tal-Persuni, speċjalment tan-Nisa u tat-Tfal li jissumplimentah, u l-Protokoll kontra l-Kuntrabandu ta' Migranti permezz ta' l-art, tal-baħar jew ta' l-ajru, il-Protokoll mhux obbligatorju tan-NU għall-Konvenzjoni dwar id-Drittijiet tat-Tfal, dwar il-bejgħ tat-tfal, il-prostituzzjoni tat-tfal u l-pornografija tattfal, il-Konvenzjoni Internazzjonali dwar il-Protezzjoni tad-Drittijiet tal-Ħaddiema Migranti u tal- Familji tagħhom, il-Konvenzjoni tal-Kunsill ta' l-Ewropa dwar Azzjoni kontra t-Traffikar ta' Bnedmin, Konvenzjonijiet u standards bażiċi ta' xogħol ta' l-Organizzazzjoni Dinjija tax-Xogħol, b'mod partikolari Nru 29 li tikkonċerna x-xogħol sfurzat, Nru 182 li tikkonċerna l-projbizzjoni u l-azzjoni immedjata għall-eliminazzjoni ta' l-agħar forom ta' tħaddim tat-tfal, u dawk li jikkonċernaw il-libertà ta' lassoċjazzjoni, l-ispezzjonijiet ta' l-impjiegi u l-aġenziji ta' l-impjiegi; g) l-Istati Membri għandhom jimplimentaw malajr kemm jista' jkun id-Deċiżjoni ta' Qafas 2002/629/JHA u d-Direttiva 2004/81/KE u talanqas jiżguraw li l-vittmi tat-traffikar, irrilevanti jekk jikkoperawx ma' l-awtoritajiet kompetenti waqt l-investigazzjonijiet u bħala xhieda fi proċeduri kriminali, jingħataw status ta' residenza għal żmien qasir, inkluż perjodu ta' riflessjoni/rkupru għall-vittmi li jdum talanqas 30 jum, u aċċess għal informazzjoni dwar il-proċeduri legali u amministrattivi f'lingwa li lvittmi jifhmu, flimikien ma' assitenza legali bla ħlas; h) l-Istati Membri għandhom jagħmlu użu sħiħ mid-Deċiżjoni ta' Qafas 2005/212/JHA tal-Kunsill ta' l- 24 ta' Frar 2005 dwar il-Konfiska ta' l-Introjti, Mezzi u Proprjetà relatati mal-Kriminalità [20], b'mod partikolari l-Artikolu 3 tagħha, bħala parti mill-ġlieda kontra t-traffikar tal-persuni; i) l-Istati Membri għandhom jerfgħu r-responsabilità tal-vittmi tat-traffikar tal-persuni, billi jtuhom lopportunità li jirċievu għajnuna, billi, jekk ikunu jridu, jmorru lura lejn pajjiżhom jew jibqgħu fl- Unjoni [21]; huma għandhom ukoll jirċievu assistenza u inkuraġġiment sabiex jikkoperaw ma' l-awtoritajiet kompetenti waqt l-investigazzjonijiet u bħala xhieda fi proċeduri kriminali; j) l-Istati Membri għandhom jikkunsidraw l-introduzzjoni ta' mekkaniżmi li jinkuraġġixxu, jappoġġjaw u jipproteġu informaturi li jistgħu jiffaċċjaw ritaljazzjonijiet; k) l-Istati Membri għandhom jadottaw miżuri sabiex jiżguraw li l-identifikazzjoni tal-vittmi tat-traffikar, speċjalment tat-tfal, titwettaq minn staff ta' l-aġenzija ta' l-infurzar tal-liġi mħarrġin u kkwalifikati filprevenzjoni tat-traffikar, billi ssir distinzjoni aktar konsistenti bejn il-kuntrabandu u t-traffikar talpersuni; l-aġenziji tal-gvern għandhom jiżviluppaw linji gwida biex jiżguraw li meta migranti mingħajr dokumenti jiġu intervistati, jiġu mistoqsija l-mistoqsijiet xierqa sabiex il-vittmi tat-traffikar jistgħu jkunu identifikati bħala tali; l) l-Istati Membri għandhom inaqqsu kemm jista' jkun ir-riskju tat-traffikar ta' organi fl-Ewropa inkluż billi jnaqqsu d-domanda, jippromwovu d-donazzjoni ta' organi b'mod aktar effettiv, iżommu leġiżlazzjoni stretta fir-rigward ta' donaturi ħajjin li m'humiex qraba, jiggarantixxu t-trasparenza ta' reġistri u listi ta' stennija nazzjonali, u jistabbilixxu responsabilità legali għall-irregolaritajiet; m) l-Istati Membri għandhom itejbu l-analiżi tas-sitwazzjoni attwali billi jimplimentaw metodi uniformi biex jiġbru dejta kumparabbli, partikolarment dik relatata mar-rotot tat-traffikar u tal-profili talvittmi, b'konformità ma' protokolli eżistenti u leġiżlazzjoni Komunitarja dwar il-protezzjoni tad-dejta; n) l-Istati Membri għandhom jimplimentaw b'mod koerenti l-Artikolu 4 tad-Deċiżjoni ta' Qafas 2002/629/JHA sabiex jiżguraw li persuni ġuridiċi jistgħu jinżammu responsabbli għal reati mwettqa għallbenefiċċju tagħhom minn kwalunkwe persuna, li taġixxi kemm individwalment jew bħala parti minn organu ta' persuna ġuridika, li għandha l-pożizzjoni dominanti fi ħdan il-persuna ġuridika, li għandha konnessjoni mat-traffikar tal-persuni jew li tuża s-servizzi tal-vittmi tat-traffikar; o) l-Istati Membri għandhom jadottaw miżuri sabiex jiżguraw li l-ħtif u t-trasport ta' persuni, inklużi lakkomodazzjoni u l-manteniment tagħhom u t-trasferiment tal-kontroll fuqhom, jkunu definiti milliġi bħala reat u kkunsidrat reat li għalih hemm il-piena tal-ħabs; p) jikkunsidra li l-prattika tajba tal-kumpaniji, inkluż li tesiġi li sottokuntratturi jissodisfaw l-obbligazzjonijiet kuntrattwali u legali tagħhom (konformità mar-rekwiżiti tal-katina tal-produzzjoni), għandha rwol importanti li tnaqqas id-domanda, u l-irwol tal-kumpaniji, kif ukoll aġenti soċjali oħra, huwa vitali sabiex tkun żgurata l-applikazzjoni tal-liġijiet kollha soċjali u tax-xogħol eżistenti u b'mod partikulari biex tiżgura li l-ħaddiema jirċievu l-benefiċċji li għalihom għandhom dritt bil-liġi; jilqa' b'sodisfazzjon id-Dikjarazzjoni ta' Ateni, li għandha l-iskop li tiżgura li l-kumpaniji ma jittollerawx xogħol sfurzat; (q) Huwa tal-fehma li għandhom jiġu imposti pieni ħorox ħafna fuq kumpaniji li jinstab li kienu qed jutilizzaw xogħol bi rħis fornut permezz tat-traffikar tal-persuni, partikularment fejn il-kumpaniji kkonċernati jkunu aġixxew b'mod qarrieqi. r) l-Istati Membri għandhom jadottaw il-miżuri meħtieġa sabiex jiżguraw li l-penalitajiet finanzjarji imposti skond il-liġi kriminali jew ta' natura amministrattiva fuq persuni ġuridiċi li jkunu nstabu ħatja ta' traffikar għandhom jinkludu l-konfiska jew il-qabda ta' l-introjti mit-traffikar, bil-għan, bħala kwistjoni ta' prijorità, li jiżguraw kumpens u riżarċiment għall-vittmi bħala tpattija għad-danni finanzjarji, fiżiċi u psikoloġiċi li jkunu soffrew; s) l-Istati Membri għandhom jimplimentaw mekkaniżmi li joffru soluzzjonijiet integrati sabiex jippermettu lill-pulizija li jikkumbattu t-traffikar internazzjonali tan-nisa u t-tfal għal skopijiet ta' sfruttament sesswali, b'miżuri ta' prevenzjoni, tqawwim tal-kuxjenza, edukazzjoni u taħriġ, għajnuna u ħarsien għall-vittmi, u evalwazzjoni tar-riżorsi meħtieġa sabiex jitwettqu l-miżuri kkonċernati; t) jikkunsidra li l-mekkaniżmi ta' spezzjoni u l-infurzar relatati mal-liġi tax-xogħol għandhom ikunu msaħħa fl-Istati Membri kollha; iqis ukoll li l-Istati Membri għandhom jiżguraw li jkollhom il-qafas legali meħtieġ u li l-mekkaniżmi rilevanti, taħriġ u riżorsi tekniċi adegwati jkunu disponibbli sabiex l-Istati Membri jkunu jistgħu jissodisfaw l-obligazzjonijiet legali tagħhom, u jagħtu responsabilità lilluffiċjali mill-entitajiet ta' spezzjoni u jipprovduhom b'informazzjoni u b'taħriġ ta' għarfien sabiex ikunu jistgħu jagħrfu l-vittmi tat-traffikar li x-xogħol tagħhom huwa sfruttat; iqis li netwerk transnazzjonali ta' ispettorati relatat ma' l-impjieg jista' jkun ta' użu fejjiedi fl-iskambju ta' l-aħjar prattiki u filġlieda kontra l-isfruttament tax-xogħol; f'dan il-qasam l-Istati Membri għandhom isaħħu l-koperazzjoni u l-koordinazzjoni fuq livell ta' l-UE; u) l-Istati Membri għandhom jikkontrollaw aħjar l-attivitajiet ta' l-aġenziji tax-xogħol u ta' l-aġenziji li jirreklutaw ħaddiema staġjonali; il-Kunsill għandu jikkunsidra l-possibilità ta' netwerk ta' l-ispezzjonijiet tax-xogħol nazzjonali; v) L-Istati Membri għandhom jappoġġjaw is-servizzi li jqabblu d-domanda għax-xogħol mal-provvista tax-xogħol, billi jimmoniterjaw l-Aġenziji Privati ta' Ingaġġ, li spiss jinħbew wara l-libsa ta' aġenziji ta' żwieġ jew turistiċi u jistgħu jwasslu għal prattiki abbużivi ta' reklutaġġ u, b'konsegwenzi, għattraffikar, w) l-Istati Membri għandhom jiżguraw li l-istaff tal-konsulati tagħhom jaqsmu esperjenzi u jirċievu taħriġ xieraq dwar kif jagħrfu applikazzjonijiet għal visa li jistgħu jinvolvu traffikar ta' persuni; ikun xieraq li l-Kunsill u l-Kummissjoni, kemm jista' jkun malajr, ilestu l-iżvilupp ta' Sistema ta' Tagħrif tal-Viża komuni; x) il-Kunsill u l-Kummissjoni għandhom iwaqqfu linji gwida ta' l-UE dwar il-ġlieda kontra t-traffikar talpersuni, bħala strument ulterjuri biex titwettaq il-politika koerenti ta' l-UE dwar id-drittijiet tal-bniedem u d-drittijiet tat-tfal; Prevenzjoni u tnaqqis tad-domanda y) id-dibattitu dwar it-traffikar tal-persuni għandha tagħmel parti mill-edukazzjoni fl-iskejjel u jindirizza t-tnaqqis ta' l-inugwaljanzi soċjali u tal-ġeneru; il-provvista ta' informazzjoni lill-pubbliku u t-tqawwim tal-kuxjenza pubblika dwar it-traffikar bħala reat mhux aċċettabbli għandhom ikunu rikonoxxuti bħala elementi importanti ħafna fil-ġlieda kontra t-traffikar; l-Istati Membri għandhom jappoġġjaw lintroduzzjoni ta' tagħlim ta' ħiliet għall-ħajja fil-klassijiet kollha bħala mezz ta' prevenzjoni tat-traffikar tat-tfal, z) il-Kummissjoni għandha, sa mhux aktar tard mill-2007, tniedi studju dwar kemm il-korrelazzjoni kawżali bejn il-leġiżlazzjoni dwar il-prostituzzjoni f'diversi Stati Membri kif ukoll it-traffikar għal skop ta' sfruttament sesswali, kif ukoll dwar il-korrelazzjoni kawżali bejn il-leġiżlazzjoni tad-diversi Stati Membri u l-politika dwar il-migrazzjoni u t-traffikar tal-bnedmin, kif ikkunsidrat mill-Kummissarju Frattini fit- 8 ta' Marzu 2006; sabiex tkun żgurata l-kredibilità xjentifika ta' l-istudju, dan għandu jkun ibbażat fuq figuri kumparabbli; għaldaqstant għandu jkun imfassal u implimentat mill-aktar fis metodu standardizzat ta' ġbir ta' dejta; sussegwentement ir-riżultati għandhom jintużaw sabiex tkun implimentata l-aħjar prattika għall-ġlieda kontra t-traffikar tal-persuni għal sfruttament sesswali; aa) inizjattivi kontra t-traffikar min-naħa tal-gvernijiet jew is-soċjetà ċivili, b'mod partikolari kampanji prattiċi li jqajmu l-kuxjenza, għandhom ikunu appoġġjati mill-Kummissjoni, mill-Kunsill u mill-Istati Membri; ab) il-Kummissjoni għandha tevalwa u xxerred l-aħjar prattiki sabiex tnaqqas id-domanda fl-Istati Membri għal servizzi pprovduti minn persuni ttraffikati għal skopijiet ta' sfruttament sesswali jew ta' xogħol jew għal kwalunkwe skop ieħor; ac) l-Istati Membri għandhom jimplimentaw miżuri sabiex inaqqsu d-domanda u sabiex jindirizzaw kawżi oħra bħalma huma l-marġinalizzazzjoni u n-nuqqas ta' opportunitajiet indaqs għall-impjieg u għal xogħol diċenti fuq bażi ta' l-aħjar prattiki u sabiex jinkuraġġixxu s-settur tan-negozju, partikolarment dak tat-turiżmu u tal-fornituri ta' l-Internet, biex jiżviluppaw kodiċijiet ta' kondotta u jaderixxu magħhom bil-għan li jipprevjenu t-traffikar ta' persuni; ad) il-Kummissjoni għandha tistabbilixxi l-25 ta' Marzu bħala l-jum kontra t-traffikar, b'bidu fl-2007, sabiex tfakkar l-abolizzjoni tal-kummerċ ta' l-iskjavi f'ħafna pajjiżi madwar id-dinja; ae) għandhom jittieħdu miżuri sabiex itejbu l-mekkaniżmi legali favur migrazzjoni bla periklu, sabiex ikun żgurat l-aċċess għall-informazzjoni dwar opportunitajiet ta' migrazzjoni sikura u sabiex tkun iggarantita t-trasparenza tal-proċeduri bħala l-aħjar metodu biex jonqos it-traffikar; af) il-Kummissjoni u l-Istati Membri għandhom, fil-politiki interni tagħhom u fil-politiki ta' viċinanza, żvilupp u għajnuna, jikkunsidraw miżuri li jsaħħu s-sistemi nazzjonali għall-ħarsien tat-tfal, li jinkuraġġixxu r-reġistrazzjoni tat-tfal ħalli titnaqqas il-vulnerabilità tagħhom għall-adozzjonijiet illegali, żwiġijiet sfurzati, kummerċ ta' l-organi tal-bniedem u t-traffikar tat-tfal għal kwalunkwe skop, inkluż l-isfruttament sesswali; ag) il-Kummissjoni u l-Istati Membri għandhom jagħtu attenzjoni partikulari għall-użu mhux xieraq tatteknoloġiji ġodda ta' komunikazzjoni u informazzjoni għat-traffikar tan-nisa u tat-tfal, u għandha tippromwovi l-konformità ma' l-inizjattivi kollha legali u teknoloġiċi li huma meħtieġa biex tingħeleb din il-problema; ah) il-Kummissjoni għandha tadotta proposta ta' Kodiċi ta' Kondotta għall-uffiċjali ta' l-istituzzjonijiet u lkorpi ta' l-UE, partikolarment waqt il-missjonijiet ta' l-UE f'pajjiżi terzi, li jixbaħ lill-"Kodiċi ta' Kondotta" maħruġ min-NU; il-Kodiċi għandu juri diżapprovazzjoni ċara fir-rigward tax-"xiri" ta' servizzi sesswali, forom oħra ta' sfruttament sesswali u vjolenza fuq il-ġeneru, u għandu jkun fih is-sanzjonijiet meħtieġa f'każ ta' kondotta ħażina; l-uffiċjali għandhom jiġu mogħtija informazzjoni ddettaljata dwar il-kontenut tal-Kodiċi ta' Kondotta qabel ma jintbagħtu fuq missjoni; ai) il-Kunsill u l-Kummissjoni għandhom b'mod regolari jqajmu l-kwistjoni tat-traffikar tal-persuni fiddjalogi politiċi ma' pajjiżi terzi (b'mod partikulari ma' dawk il-pajjiżi li minnhom jiġu l-biċċa l-kbira tal-vittmi tat-traffikar) [22], waqt li jieħdu mill-elementi essenzjali tal-klawsola dwar id-drittijiet tal-bniedem inkluża fil-ftehimiet ta' l-UE ma' dawk il-pajjiżi; aj) il-Kummissjoni u l-Istati Membri għandhom jindirizzaw il-kwistjoni tat-traffikar tal-bnedmin fi ħdan l-Unjoni u l-Istati Membri individwali u jappoġġjaw riċerka sabiex itejbu l-fehim ta' dan il-fenomenu u jsostnu l-iżvilupp u l-implimentazzjoni ta' miżuri ta' politika effettivi; ak) ikun xieraq li l-Kunsill u l-Kummissjoni jsegwu kull allegazzjoni ta' traffikar ta' organi fil-qafas taddjalogu ta' l-UE dwar id-drittijiet tal-bniedem ma' pajjiżi terzi; Il-Ħarsien tal-vittmi al) il-Kummissjoni u l-Istati Membri għandhom jistabbilixxu "hotline" b'diversi lingwi b'numru uniku Ewropew bl-iskop li jipprovdi l-ewwel għajnuna lill-vittmi; am) ikun xieraq li l-Istati Membri jieħdu azzjoni kontra t-traffikar tal-persuni filwaqt li jirrispettaw lillprostituti u ma jħallux li ssir diskriminazzjoni kontrihom jew li jkunu emarġinati jew stigmatizzati aktar, li jkabbar il-vulnerabilità tagħhom għat-traffikar u għal għamliet oħra ta' vjolenza jew abbuż, an) il-Kunsill għandu jinkuraġġixxi l-ħolqien ta' websajt Ewropea b'informazzjoni u ritratti tal-persuni li għebu, b'koperazzjoni mill-qrib mal-koordinaturi nazzjonali; ao) huma meħtieġa miżuri sabiex jiżguraw il-ħarsien mhux biss tal-vittmi ta' l-isfruttament sesswali iżda wkoll ta' l-isfruttament tax-xogħol u ta' forom oħra ta' traffikar; ap) il-Kummissjoni u l-Istati Membri għandhom jistabbilixxu u jimplimentaw standards Ewropej ċari u linji gwida dwar l-għajnuna u l-ħarsien tal-vittmi, irrispettivament jekk ikunux kapaċi jew lesti li jservu bħala xhieda, iklużi standards speċjali għall-ħarsien tad-drittijiet tat-tfal u mekkaniżmu ta' riferenza tal-vittmi li jiżgura li l-identifikazzjoni tal-vittmi tkun parti integrali mill-appoġġ u l-għajnuna; aq) l-Istati Membri għandhom jiżguraw l-aċċess tal-vittmi għall-għajnuna fuq żmien fil-qosor u/jew fit-tul; dan l-appoġġ għandu fost l-oħrajn jinkludi, l-ewwelnett ċentri speċjalizzati ta' kenn, bil-possibilità li jkollhom aċċess għal akkomodazzjoni fi stadju aktar 'il quddiem, servizzi mediċi u terapija psikoloġika, assistenza legali, informazzjoni dwar id-drittijiet tagħhom u dwar l-involviment tal-vittmi bħala xhieda, korsijiet fil-lingwi u ta' taħriġ vokazzjonali, korsijiet u fil-lingwa, korsijiet ta' induzzjoni kulturali, għajnuna finanzjarja u għajnuna biex isibu impjieg, inkluża t-tutela legali speċjali għat-tfal; ar) l-appoġġ għall-vittmi tat-traffikar għandu jkun imfassal għall-ħtiġijiet speċjali tagħhom, minħabba lfatt li l-vittmi tat-traffikar m'humiex grupp omoġenu; f'dan ir-rigward huma partikolarment rilevanti l-ugwaljanza bejn il-ġeneri, id-drittijiet tat-tfal, nies indiġeni u minoranzi, peress li ħafna vittmi jew vittmi potenzjali tat-traffikar tal-persuni huma nisa, tfal u individwi li ġejjin minn grupp etniku jew grupp ta' minoranza li seta' kien suġġett għal diskriminazzjoni fil-post fejn huma oriġinaw; as) l-Istati Membri għandhom jipprovdu lill-vittmi l-aċċess għall-edukazzjoni, programmi ta' taħriġ u ssuq tax-xogħol kif ukoll ħarsien tad-drittijiet tagħhom waqt proċeduri ċivili, kriminali u amministrattivi, u aċċess għal rimedji legali; at) il-vittmi tat-traffikar m'għandhomx jintbagħtu lura fil-pajjiż ta' oriġini tagħhom meta jista' jkun hemm suspett raġonevoli li jistgħu jsofru aktar dannu minħabba stigmatizzazzjoni u diskriminazzjoni, riskji ta' tpattija jew riskju li jerġgħu jiġu ttraffikati; jenfasizza l-importanza tar-ritorn sikur, irriintegrazzjoni u tal-programmi ta' inklużjoni soċjali għall-vittmi, bir-rispett sħiħ tad-drittijiet talvittmi għas-sikurezza u l-privatezza, inkluż li jkun żgurat li l-istati jkunu responsabbli, meta l-vittmi jkunu identifkati, li jwettqu evalwazzjoni tar-riskju individwalment qabel, waqt u wara li l-vittma tintbagħat lura; au) kemm fil-leġiżlazzjoni kif ukoll fil-prattika amministrattiva tagħhom, l-Istati Membri għandhom jirrispettaw id-definizzjoni tan-NU għal "tfal" [23], jiġifieri kull persuna taħt it-18-il sena; għaldaqstant iddeċiżjonijiet dwar soluzzjoni fit-tul għat-traffikar tat-tfal għandhom jittieħdu jew minn awtorità li għandha r-responsabilità statutorja għall-benessri tat-tfal jew minn awtorità ġudizzjarja li r-responsabilità ewlenija tagħha hi li tiżgura l-aħjar interessi tat-tfal waqt il-proċess kollu tat-teħid tad-deċiżjonijiet; fl-azzjonijiet kollha li jirrigwardaw it-tfal, kemm jekk meħuda minn istituzzjonijiet ta' għajnuna soċjali pubbliċi jew privati, qrati tal-liġi, awtoritajiet amministrattivi jew korpi leġiżlattivi, l-aħjar interessi tat-tfal għandhom jitqiesu ta' l-ewwel; l-Istati Membri għandhom jiżguraw li tifel jew tifla li jkun/tkun kapaċi jifforma/tifforma l-opinjoni tiegħu/tagħha għandu/għandha d-dritt li jesprimi/tesprimi dawn l-opinjonijiet fil-beraħ fil-kwistjonijiet kollha li jolqtuh/a u li l-opinjonijiet tat-tifel/tifla għandhom jingħataw il-kunsiderazzjoni xierqa skond l-età u l-maturità tiegħu/tagħha; av) l-Istati Membri għandhom jiggarantixxu li t-tfal vittmi tat-traffikar huma mħarsa minn prosekuzzjoni kriminali jew sanzjonijiet għal reati mwettqa b'relazzjoni ma' l-istejtus tagħhom bħala vittmi tat-traffikar; bħala regola ġenerali, it-tfal vittmi m'għandhomx ikunu mċaħħda mil-libertà tagħhom, inkluż fuq il-bażi tal-fatt li t-tfal ma jkunux akkumpanjati jew ikunu separati, jew fuq bażi ta' l-istejtus ta' migrazzjoni jew ta' residenza tagħhom, jew in-nuqqas tiegħu; aw) l-Istati Membri għandhom jiżguraw li t-tfal li huma vittmi u li huma xhieda tat-traffikar jibbenefikaw minn garanziji tad-drittijiet tal-bniedem tagħhom, jirċievu ħarsien speċjali, għajnuna u appoġġ sabiex jipprevjenu aktar tbatija minħabba l-parteċipazzjoni tagħhom fil-proċess ta' ġustizzja penali u sabiex jiżguraw li fl-istadji kollha jkunu mħarsa fis-sħiħ id-drittijiet tal-bniedem tagħhom, l-aħjar interessi u d-dinjità tagħhom; L-Istati membri għandhom iħarsu wkoll it-tfal mill-effetti tax-xhieda tagħhom f'seduta pubblika tal-qorti (Artikolu 8(4) tal-Qafas ta' Deċiżjoni tal-Kunsill 2001/220/JHA tal- 15 ta' Marzu 2001 dwar il-pożizzjoni tal-vittmi fi proċeduri kriminali [24]; ax) miżuri speċajli ta' ħarsien għat-tfal u politika ta' ħarsien tat-tfal skond il-Linji Gwida ta' l-UNICEF u l-Gwida ta' Riferenza msemmija hawn fuq, għandhom ikunu implimentati kemm fil-pajjiżi ta' l-oriġini kif ukoll f'dawk ta' destinazzjoni, fosthom aktar ħidma soċjali fit-toroq, assistenza familjari, il-bini ta' xibka ta' kenn għat-tfal, aktar informazzjoni dwar ir-riskji ta' migrazzjoni perikoluża, u r-ritorn lura skond l-opinjonijiet u l-aħjar interessi tat-tfal, ay) l-Istati Membri għandhom jimplimentaw b'mod sħiħ il-Konvenzjoni ta' l-Aja dwar il-Ħarsien tat-Tfal u l-Koperazzjoni fir-rigward ta' l-Adozzjoni bejn Pajjiżi sabiex ikunu evitati adozzjonijiet illegali; az) l-Istati Membri għandhom isaħħu s-sħubija bejn il-gvern u l-privat fil-qasam tal-ħarsien tal-vittmi, inkluż l-iffinanzjar sostenibbli ta' l-attivitajiet tagħhom; Il-Koordinazzjoni ta' l-azzjonijiet fuq livell nazzjonali u ta' l-UE ba) l-Istati Membri għandhom jistabbilixxu u jsaħħu strutturi nazzjonali tal-koordinazzjoni kontra t-traffikar u jintegraw dawn l-istrutturi f'netwerk internazzjonali; bb) jenfasizza l-importanza li l-istituzzjonijiet ta' l-UE u l-Istati Membri jippromwovu strateġiji ta' prevenzjoni li jkunu speċifiċi għall-ġeneru bħala element ewlieni fil-ġlieda kontra t-traffikar tan-nisa u l-bniet, japplikaw prinċipji ta' l-ugwaljanza bejn il-ġeneri u jeliminaw id-domanda għal kull forma ta' sfruttament, inkluż l-isfruttament sesswali u l-isfruttament tax-xogħol domestiku, bc) il-Kummissjoni għandha tinkuraġġixxi u tappoġġja t-twaqqif u l-implimentazzjoni ta' pjanijiet nazzjonali sabiex jikkumbattu t-traffikar tal-persuni; bd) l-Istati Membri għandhom jiżguraw appoġġ finanzjarju għall-unitajiet speċjali li jinvestigaw każijiet ta' traffikar tal-persuni; (be) Il-koordinazzjoni u l-koperazzjoni bejn il-pajjiżi tan-nisel, ta' tranżizzjoni jew ta' destinazzjoni tattraffikar huma ta' importanza kbira; il-Kunsill, il-Kummissjoni u l-Istati Membri għandhom jikkoordinaw strateġiji kontra t-traffikar sabiex jikkumplimentaw ix-xogħol tan-NU, tal-Kunsill ta' l-Ewropa, ta' l-OSCE, ta' l-Organizzazzjoni Internazzjonali għall-Migrazzjoni, tal-proċess ta' reviżjoni ta' Beijing, tal-Patt għall-Istabilità għan-Nofsinhar ta' l-Ewropa u tal-G8; bf) ikun xieraq li l-Kunsill, il-Kummissjoni u l-Istati Membri jkomplu jippromwovu l-inizjattivi reġjonali li jikkumplimentaw u jipprovdu ispirazzjoni għall-koperazzjoni madwar l-UE kollha, eż. it-Task Force tal-Baltiku Nordiku kontra t-Traffikar tal-Persuni, l-Inizjattiva Koperattiva ta' l-Ewropa tax-Xlokk, il-Proċess pan-Ewropew ta' Budapest, id-"djalogu 5+5" bejn il-pajjiżi tal-Punent tal-Mediterran, id-Djalogu Mediterranju dwar il-Migrazzjoni ta' Transitu, u pjanijiet ta' azzjoni reġjonali fl-Afrika u fil-Lvant Nofsani u l-Komunità Ekonomika tar-reġjun ta' l-Istati Afrikani tal-Punent; bg) filwaqt li jagħraf il-ħtieġa għal rapport speċifiku li jittratta t-traffikar ta' organi u tessuti umani, ikun xieraq li l-Kummissjoni u l-Kunsill iqisu t-traffikar ta' l-organi umani bħala parti mill-istrateġija ġenerali tagħhom biex jittrattaw mat-traffikar tal-persuni, mill-perspettiva ta' politika interna u esterna; bh) il-Kummissjoni u l-Grupp ta' Esperti tagħha għandhom jagħtu bidu, jippromwovu u jevalwaw riċerka dwar it-tendenzi ġodda tat-traffikar, ir-rabtiet bejn it-traffikar u d-domanda għal xogħol bi rħis, bejn it-traffikar u l-migrazzjoni u riċerka bil-għan li tkun evalwata l-effettività ta' programmi eżistenti ta' kontra t-traffikar, inkluż l-impatt tagħhom fuq il-promozzjoni u t-twettiq tad-drittijiet tat-tfal u partikolarment fid-dawl tal-Pjan t'Azzjoni; bi) il-Kummissjoni u l-Kunsill għandhom iqisu l-importanza ta' l-identifikazzjoni minn kmieni tal-vittmi tat-traffikar tal-persuni waqt il-proċess ta' żvilupp ta' Sistema ta' Tagħrif tal-Viża komuni u fl-istess waqt jiġġieldu t-traffikar fi ħdan il-fruntieri ta' kull Stat Membru u ta' l-UE fis-sħuħija tagħha; bj) l-Istati membri għandhom isaħħu l-koperazzjoni fi ħdan l-UE fil-ġlieda kontra t-traffikar billi regolarment jinvolvu entitajiet ta' l-UE bħalma huma l-Europol, il-Eurojust u l-Frontex; bk) il-Kummissjoni, il-Kunsill u l-Istati Membri għandhom jissorveljaw l-applikazzjoni tal-klawsola taddemokrazija u tad-drittijiet tal-bniedem fil-ftehimiet ma' pajjiżi terzi, anke b'riferenza għall-addattamenti leġiżlattivi meħtieġa għall-fini tal-prosekuzzjoni u l-ġlieda kontra t-traffikar tal-persuni; bl) it-Task Force Finanzjarja, u speċjalment il-Grupp ta' Ħidma dwar it-Tipoloġiji, għandhom ikomplu lħidma tagħhom dwar il-metodi ta' riċiklaġġ tal-flus marbuta mat-traffikar tal-persuni; bm) ikun xieraq li jiġi stabbilit Netwerk Ewropew Kontra t-Traffikar li jkun jikkonsisti minn punti ta' kuntatt innominati minn kull Stat Membru u mill-Kummissjoni, inklużi aġenziji governattivi u mhux governattivi u li jkun ikopri l-prevenzjoni, l-għajnuna lill-vittmi, l-infurzar tal-liġi u l-koperazzjoni tal-pulizija u ġudizzjali; bn) il-Kummissjoni u l-Gvern Ġermaniż għandhom jiġbru u janalizzaw informazzjoni miksuba firrigward tal-prostituzzjoni sfurzata u forom oħra ta' sfruttament relatati mat-traffikar tal-persuni waqt it-Tazza tad-Dinja tal-Futbol ta' l-2006 u jaqsmu dawn l-esperjenzi bil-għan li jiżviluppaw laħjar prattiki għal avvenimenti fil-ġejjieni; bo) il-Kummissjoni għandha tindirizza l-problema tat-traffiku tat-tfal fis-settur ta' l-isports fil-kuntest tad-Deċiżjoni Qafas tal-Kunsill 2002/629/JHA fil-ġlieda kontra l-ittraffikar tal-persuni, b'attenzjoni partikolari għall-każijiet fejn xi clubs jjistgħu jikkunsidraw li jagħtu kuntratti lil tfal żgħar ħafna sabiex jevitaw ir-regola ta' trawwim fil-lokal (home grown players rule); bp) jistieden lill-Istati Membri sabiex jikkonsultaw u jaħdmu fil-qrib ma' l-NGOs u ma' l-assoċjazzjonijiet li huma attivi f'dan il-qasam fil-pajjiżi ta' oriġini, ta' transitu jew ta' destinazzjoni, speċjalment billi jipprovdu finanzjar fuq tul taż-żmien għall-attivitajiet tagħhom; bq) il-Kunsill u l-Istati Membri għandhom jinkuraġġixxu l-koperazzjoni ma' l-NGOs li jaħdmu fil-pajjiżi ta' l-oriġini, li għandhom jiġbru dejta, jimplimentaw attivitajiet, iħarrġu ħaddiema soċjali, u jaħdmu mal-midja tal-massa sabiex iqajjmu l-kuxjenza pubblika dwar it-traffikar tal-persuni; 2. Jagħti istruzzjonijiet lill-President tiegħu sabiex jgħaddi din ir-rakkomandazzjoni lill-Kunsill u, għallinformazzjoni, lill-Kummissjoni u lill-gvernijiet ta' l-Istati Membri u l-pajjiżi ta' adeżjoni. [1] ĠU C 320 E, 15.12.2005, p. 247. [2] http://www.un.org/Overview/rights.html. [3] Dipartiment ta' l-Affarijiet Barranin Amerikan (2004), http://www.humantrafficking.org/countries/eap/united_states/ news/2005_05/tip_factsheet_response.html [4] ĠU C 364, 18.12.2000, p. 1. [5] Il-Programm ta' l-Aja approvat mill-Kunsill Ewropew f'Novembru 2004. [6] http://www.consilium.europa.eu [7] ĠU L 203, 1.8.2002, p. 1. [8] ĠU L 13, 20.1.2004, p. 44. [9] ĠU L 261, 6.8.2004, p. 19. [10] ĠU C 311, 9.12.2005, p.1. [11] Testi Adottati, P6_TA(2006)0005. [12] ĠU C 59, 23.2.2001, p. 307. [13] Deċiżjoni Nru 293/2000/KE tal-Parlament Ewropew u tal-Kunsill tal- 24 ta' Jannar 2000 li tadotta programm ta' azzjoni komunitarja (il-programm Daphne)(2000 sa 2003) dwar miżuri preventivi fil-ġlieda kontra l-vjolenza kontra t-tfal, żgħażagħ u nisa (ĠU L 34, 9.2.2000, p.1) u Deċiżjoni Nru 803/2004/KE tal-Parlament Ewropew u tal-Kunsill tal- 21 ta' April 2004 li tadotta programm ta' azzjoni komunitarja (2004 sa 2008) għall-prevenzjoni u l-ġlieda kontra l-vjolenza kontra t-tfal, żgħażagħ u nisa u biex tipproteġi vittmi u gruppi vulnerabbli (il-programm Daphne II) (ĠU L 143, 30.4.2004, p.1). [14] http://www.europol.eu.int [15] Il-Konvenzjoni tal-Kunsill ta' l-Ewropa dwar azzjoni kontra t-traffikar tal-persuni — Rapport Spjegattiv, 2005. [16] "Tfal mitlufa, ġejjieni mitluf" Ir-risposta ta' l-UE għat-traffiku tat-tfal, 2004. [17] Il-Qagħda tat-Tfal fid-Dinja 2006: Esklużi u inviżibbli', UNICEF 2005. [18] Organizzazzjoni Dinjija tax-Xogħol (2005), Alleanza globali kontra x-xogħol sfurzat http://www.ilo.org/dyn/declaris/DECLARATIONWEB.GLOBALREPORTSLIST?var_language=EN. [19] Gabal, I. Potírání obchodu s lidmi v ČR a možnosti optimalizace bezpečnostní politiky státu., Dokument ta' Politika tal-Ministeru ta' l-Intern tar-Repubblika Ċeka, 2006, Praga. [20] ĠU L 68, 15.3.2005, p.49. [21] B'konformità ma' l-opinjoni PE 362 828 tal-Kumitat għal-Libertajiet Ċivili, il-Ġustizzja u l-Intern. [22] Ara l-pajjiżi elenkati fir-Rapport tal- 5 ta' Ġunju 2006 tad-Dipartiment ta' l-Affarijiet Barranin Amerikan dwar it-Traffikar ta' Persuni. [23] Artikolu 1, Konvenzjoni dwar id-Drittijiet tat-Tfal, NU, 1989. [24] ĠU L 82, 22.3.2001, p. 1. --------------------------------------------------